Qiuzhudingfoks

{{Bistesoarte
|Namme=qiuzhudingfoks
|Ofbyld= 
|lûd=
|Ryk= dieren (Animalia)
|Stamme= rêchstringdieren (Chordata)
|Klasse= sûchdieren (Mammalia)
|Skift= rôfdieren (Carnivora) 
|Famylje= hûneftigen (Canidae) 
|Skaai= foksen (Vulpes) 
|Wittenskiplike namme= Vulpes qiuzhudingi 
|Beskriuwer, jier= Wang et al., 2014 
|IUCN-status= status: útstoarn (fossyl)
|lânkaart=
}}
De qiuzhudingfoks (útspr.: [ʨʰouʈʂudiŋ], ferienfâldige: "tsjoo-tsjû-dyng") of Qiu Zhudings foks (wittenskiplike namme: Vulpes qiuzhudingi) is in útstoarn sûchdier út it skift fan 'e rôfdieren (Carnivora), de famylje fan 'e hûneftigen (Canidae) en it skaai fan 'e foksen (Vulpes). Dit bist wurdt ek wol de Tibetaanske foks neamd, hoewol't dy namme ornaris beskôge wurdt as in synonym foar de Tibetaanske sânfoks (Vulpes ferrilata). De fossilen dy't yn 'e Himalaya fan súdwestlik Tibet fan 'e qiuzhudingfoks weromfûn binne, datearje út it Mioseen en it Plioseen, fan likernôch 5,1–3,6 miljoen jier lyn

Taksonomy
It holotype fan 'e qiuzhudingfoks is in inkele tosk dy't yn 2006 yn 'e Zandadobbe yn súdwestlik Tibet fûn waard en dy't troch de ûndersikers net by lykfol hokker bekende soarte thúsbrocht wurde koe. Yn 'e folgjende jierren waarden twa oare fossilen opdobbe, fan in ûnderkaak en guon oare tosken. 

De qiuzhudingfoks waard yn 2014 foar it earst wittenskiplik beskreaun troch de Sineeske paleöntolooch Wang Xiaoming en syn kollega's Tseng Zhijie, Li Qiang, Gary T. Takeuchi en Xie Guangpu. Hja basearren har dêrby op fossile resten dy't oantroffen wiene yn 'e Zandadobbe en it Kunlunberchtme yn súdwestlik en westlik Tibet. De wittenskiplike namme dy't se it bist meijoegen, Vulpes qiuzhudingi, is in earbetoan oan Qiu Zhuding, in paleöntolooch fan 'e Sineeske Akademy fan Wittenskippen.

Datearring
It wurdt ornearre dat de qiuzhudingfoks libbe fan it Let-Mioseen oant it Ier-Plioseen, fan likernôch 5.080.000 oant 3.600.000 jier lyn.

Evolúsje
It tinken manke saakkundigen is dat de qiuzhudingfoks de foarâlder is fan 'e hjoeddeistige poalfoks (Vulpes lagopus''). Dat soe de Out of Tibet-teory ûnderstypje, te witten: dat ferskate tsjintwurdige Arktyske bistesoarten eins ôfstamje fan foarâlden dy't op it Tibetaansk Plato libben. Neffens dy teory soene de kâlde en drûge klimatologyske omstannichheden dêre de oangeande bisten taret hawwe op in bestean ûnder noch ekstremere omstannichheden yn 'e poalstreek.

Ekology
De qiuzhudingfoks wie yn haadsaak in karnivoar. Hoewol't hjoeddeistige foksesoarten har dieet faak oanfolje mei plantaardich materiaal, en dêrtroch foar omnivoaren oanmurken wurde moatte, soe it skoan kinne dat de qiuzhudingfoks in poere karnivoar wie dy't inkeld fleis friet. Syn tosken hawwe lytse útstekseltsjes, wêrmei't se tige goed oanpast binne om troch fleis hinne te snijen.

Kategory:Sûchdieresoarte
Kategory:Foks (skaai)
Kategory:Bist útstoarn yn it Plioseen
Kategory:Fossyl sûchdier
Kategory:Fossyl yn Sina
Kategory:Skiednis fan Tibet